Document ID: 32003R2339

32003R2339
L 346/29
JURNALUL OFÍCIAL AL UNIUNII EUROPENE
REGULAMENTUL (CE) NR. 2339/2003 AL COMISIEI
din 30 decembrie 2003
de modificare a Regulamentului (CEE) nr. 3149/92 de adoptare a normelor de aplicare pentru livrarea de produse alimentare din stocurile de intervenție pentru persoanele cele mai defavorizate din Comunitate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 3730/87 al Consiliului din 10 decembrie 1987 de stabilire a normelor de aplicare pentru livrarea de produse alimentare din stocurile de intervenție către organizațiile desemnate în vederea distribuirii către persoanele cele mai defavorizate din Comunitate (1), în special articolul 6,
întrucât:
(1)
Articolul 4 din Regulamentul (CEE) nr. 3149/92 al Comisiei (2) stabilește normele de aplicare privind cererile de ofertă pentru organizarea livrării în statele membre care participă la acțiunea comunitară.
(2)
Produsele alocate în cadrul planului anual, care urmează să fie retrase din stocurile de intervenție, pot fi livrate ca atare sau, cel mai adesea, prelucrate în vederea fabricării de produse alimentare sau pot fi retrase din stoc cu titlu de plată pentru fabricarea produselor alimentare comercializate pe piața comunitară. În cazul din urmă ar trebui precizate produsele din stocurile de intervenție care pot fi retrase cu titlu de plată pentru fabricarea produselor cerealiere și lactate.
(3)
Pentru a răspunde mai bine cererii organizațiilor de caritate și pentru a diversifica gama de produse alimentare, este recomandabil să se specifice dacă produsele din stocurile de intervenție pot fi încorporate în alte produse în vederea fabricării de produse alimentare. Totuși, în astfel de cazuri, pentru fiecare produs finit, produsele din stocurile de intervenție trebuie să reprezinte cel puțin 50 % din greutatea netă a produsului alimentar care urmează a fi livrat.
(4)
Regulamentul (CE) nr. 3149/92 ar trebui modificat în consecință.
(5)
Măsurile prevăzute în prezentul regulament sunt conforme cu avizul comitetelor de gestionare relevante,
ADOPTĂ PREZENTUL REGULAMENT:
Articolul 1
Regulamentul (CEE) nr. 3149/92 se modifică după cum urmează:
1.
Articolul 4 se modifică după cum urmează:
(a)
la alineatul 2, litera (a) se modifică după cum urmează:
(i)
la primul paragraf se adaugă textul următor:
„Produsul care urmează a fi livrat este fie un produs retras din stocurile de intervenție ca atare sau ambalat și/sau transformat, fie un produs comercializat pe piață prin retragerea unui produs din stocurile de intervenție cu titlu de plată pentru livrare.”;
(ii)
după al doilea paragraf se inserează paragraful următor:
„În situația menționată în al doilea paragraf a treia liniuță, precum și dacă livrarea implică cereale sau produse cerealiere, cererea de ofertă precizează că produsul care urmează a fi retras este o cereală anume, deținută de o agenție de intervenție. În cazul în care livrarea implică produse lactate, cererea de ofertă precizează produsul care trebuie retras din stocurile de unt sau lapte praf ale unei agenții de intervenție, în funcție de stocurile disponibile ale agenției respective.”;
(b)
se inserează alineatul 2a, după cum urmează:
„(2a) Produsele provenite din intervenție pot fi încorporate sau adăugate în alte produse comercializate pe piață în vederea fabricării produselor alimentare care trebuie livrate pentru executarea planului. În acest caz, produsele din stocurile de intervenție trebuie să reprezinte cel puțin 50 % din greutatea netă a produsului alimentar care trebuie livrat.
În vederea punerii în aplicare a dispozițiilor din primul paragraf, cererea de ofertă menționează în mod explicit că produsele din stocurile de intervenție trebuie să reprezinte cel puțin 50 % din greutatea netă a produsului alimentar care trebuie livrat.”
2.
La articolul 9 primul paragraf se adaugă următoarea liniuță:
„-
cererea de ofertă trebuie să respecte dispozițiile articolului 4, iar livrările trebuie executate în conformitate cu prezentul regulament.”
Articolul 2
Prezentul regulament intră în vigoare în a treia zi de la publicarea în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 decembrie 2003.

Labels: 0
3
17
5